A4-0099/94

Ψήφισμα σχετικά με τις οικονομικές και εμπορικές πτυχές της συμφωνίας εταιρικής σχέσης μεταξύ της Ευρωπαϊκής Ένωσης και του Καζαχστάν

Το Ευρωπαϊκό Κοινοβούλιο,

- έχοντας υπόψη τη Συνθήκη για την Ευρωπαϊκή Ένωση και, ειδικότερα, τις διατάξεις σχετικά με την εξωτερική πολιτική και την πολιτική ασφάλειας,

- έχοντας υπόψη τη Συνθήκη περί ιδρύσεως των Ευρωπαϊκών Κοινοτήτων,

- έχοντας υπόψη την πρόταση απόφασης του Συμβουλίου και της Επιτροπής σχετικά με τη σύναψη της συμφωνίας εταιρικής σχέσης και συνεργασίας ανάμεσα στις Ευρωπαϊκές Κοινότητες και τα κράτη μέλη τους αφενός και το Καζαχστάν αφετέρου,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Εξωτερικών Οικονομικών Σχέσεων (A4- 0099/94),

Α. έχοντας επίγνωση της σπουδαιότητας του Καζαχστάν στην Κεντρική Ασία και μεταξύ των κρατών της ΚΑΚ, από πλευράς τόσο μεγέθους όσο και φυσικών πόρων,

Β. έχοντας επίγνωση της πρωταρχικής σπουδαιότητας του εξορυκτικού και ενεργειακού τομέα του Καζαχστάν για την οικονομία της χώρας,

Γ. έχοντας επίγνωση της σπουδαιότητας της συνδρομής την οποία μπορεί και οφείλει να παράσχει η ΕΕ για τον εκσυγχρονισμό και την ιδιωτικοποίηση της οικονομίας του Καζαχστάν, καθώς και για την ένταξη της στην παγκόσμια οικονομία,

1. εκφράζει την ικανοποίησή του για την υπογραφή της συμφωνίας εταιρικής σχέσης και συνεργασίας μεταξύ της Ευρωπαϊκής Ένωσης και Καζαχστάν[semigr ]

2. εκφράζει την ικανοποίησή του για τους ρητά εκφρασμένους στόχους της Συνθήκης αυτής η οποία, πέραν των οικονομικών και εμπορικών σχέσεων και της συνεργασίας, επιδιώκει την εγκαθίδρυση ενός πολιτικού διαλόγου, την εδραίωση της δημοκρατίας και το σεβασμό των δικαιωμάτων του ανθρώπου[semigr ]

3. εγκρίνει τις διατάξεις της συνθήκης εταιρικής σχέσης όσον αφορά τις εμπορευματικές ανταλλαγές, εκφράζοντας συγχρόνως την ευχή ότι οι διατάξεις της Παγκόσμιας Οργάνωσης Εμπορίου θα μπορέσουν να εφαρμοστούν όσο το δυνατόν πληρέστερα και ταχύτερα στο Καζαχστάν[semigr ]

4. διαπιστώνει ότι οι ανταλλαγές υφαντουργικών προϊόντων αποτελούν αντικείμενο μιας χωριστής συμφωνίας, που μονογράφηκε στις 15 Οκτωβρίου 1993 και εφαρμόζεται προσωρινά από 1ης Ιανουαρίου 1994, και εκφράζει την ανησυχία του για το μέλλον των συναλλαγών μεταξύ ΕΕ και Καζαχστάν στον άκρως ευαίσθητο αυτό τομέα[semigr ]

5. επισημαίνει ότι οι συναλλαγές που αφορούν τον άνθρακα και το χάλυβα, ιδιαίτερα σημαντικές για το Καζαχστάν και για την ΕΕ, διέπονται από τη συμφωνία εταιρικής σχέσης[semigr ]

6. επιδοκιμάζει τις διατάξεις της συνθήκης εταιρικής σχέσης όσον αφορά την απασχόληση και τους όρους εγκατάστασης και δραστηριοποίησης των εταιρειών, εκφράζοντας ωστόσο την ευχή ότι μελλοντικά θα μπορέσει να υπάρξει χαλάρωση των υφισταμένων περιορισμών[semigr ]

7. θεωρεί πολύ σημαντικό να αναπτυχθούν οι παροχές υπηρεσιών μεταξύ ΕΕ και Καζαχστάν και να αναπτυχθεί στο Καζαχστάν ένας τομέας υπηρεσιών που να διέπεται από τους νόμους της αγοράς[semigr ]

8. επικροτεί τις προσπάθειες των δυο πλευρών για την ελευθέρωση της κίνησης κεφαλαίων όσον αφορά τις άμεσες επενδύσεις και τη ρευστοποίηση ή τον επαναπατρισμό του προϊόντος των επενδύσεων αυτών, καθώς και για τη μη επιβολή νέων περιορισμών που να επηρεάζουν την κίνηση κεφαλαίων και τις τρέχουσες πληρωμές[semigr ]

9. εκφράζει την ικανοποίησή του για την έναρξη μιας πολύπλευρης συνεργασίας μεταξύ ΕΕ και Καζαχστάν και αποδίδει ιδιαίτερη σπουδαιότητα σε ό,τι αφορά

- την ανάπτυξη του τουρισμού και των πολιτιστικών σχέσεων,

- την προστασία του περιβάλλοντος,

- την περιφερειακή ανάπτυξη[semigr ]

10. λαμβανομένης υπόψη της γεωγραφικής απόστασης και των εξαιρετικά περιορισμένων έως πρόσφατα σχέσεων του Καζαχστάν και της ΕΕ, θεωρεί επιθυμητή την ενίσχυση της συνεργασίας για την κατάρτιση σπουδαστών και στελεχών επιχειρήσεων και δημοσίων υπηρεσιών του Καζαχστάν όσον αφορά τις θεσμικές, νομικές και οικονομικές δομές της ΕΕ και τη λειτουργία τους[semigr ]

11. καλεί τις κυβερνήσεις των κρατών μελών της Ένωσης να ενισχύσουν τις ιδιωτικές και δημόσιες επαφές με το Καζαχστάν, με την προοπτική να συμβάλουν στην ενίσχυση της δημοκρατίας και της οικονομίας της αγοράς στη χώρα αυτή καθώς και στην ένταξή της στο σύνολο της ευρωπαϊκής και διεθνούς οικονομίας[semigr ]

12. εκφράζει έντονο ενδιαφέρον για την ανάπτυξη της διαστημικής συνεργασίας με το Καζαχστάν σε όλες της τις μορφές, λαμβανομένων υπόψη των ιδιαίτερων πλεονεκτημάτων που παρουσιάζει το Καζαχστάν σε αυτόν τον τομέα αιχμής[semigr ]

13. θεωρεί ότι η συμφωνία εταιρικής σχέσης και συνεργασίας αποτελεί μια αφετηρία και ότι θα πρέπει να επανεξεταστεί, να τροποποιηθεί και ει δυνατόν να διευρυνθεί κατά τη λήξη της δεκαετούς διάρκειας για τον οποία συνήφθη, λαμβανομένης ιδιαιτέρως υπόψη της λειτουργίας της Παγκόσμιας Οργάνωσης Εμπορίου και της ανάπτυξης των περιφερειακών σχέσεων στο πλαίσιο της ΚΑΚ και της Κεντρικής Ασίας[semigr ]

14. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, καθώς και στην κυβέρνηση του Καζαχστάν.